Karina Lorentzen Dehnhardt (SF), 2009-05-18:
Der er rigtig mange gode tanker i det forslag, som Socialdemokraterne præsenterer her i dag, som skal gøre det nemmere at være offer eller forurettet i Danmark.
Jeg synes, at det er lidt ærgerligt, at vi i dag ikke kan stille spørgsmål til Dansk Folkepartis ordfører, for jeg synes faktisk, det ville være interessant at vide, hvorfor Dansk Folkeparti ikke har været lidt mere foregangsmand på det her område.
Jeg synes, det er utroligt, at de mest progressive partier på det her område i forhold til at sikre ofrenes retsstilling og rettigheder har været Socialdemokraterne og SF, som begge står bag de forslag, som i år er blevet behandlet her i Folketinget.
Vi har i SF den holdning, at vi gør alt, alt for lidt for ofre.
Der er enormt stor fokus på straf, men det hjælper jo ikke ofrene.
Der skal simpelt hen være adgang til andre ting for ofrene, så de kan komme over meningsløse overgreb.
Det synes jeg er meget vigtigt.
De gør et stort, værdifuldt og nyttigt arbejde, men det er ganske urimeligt, at de selv skal betale transporten for at komme ud og hjælpe de mennesker, som sidder i en meget, meget svær situation efter en voldtægt eller et voldeligt overfald.
Vi har også foreslået, at gerningsmandens løsladelse skal kunne blive offeret bekendt, hvis offeret ønsker det.
Jeg er ikke enig i justitsministerens betragtning om, at vi skal beskytte offeret på den her led, fordi det kan skræmme ofrene.
Jeg synes, vi skal lade det være op til offeret selv at bestemme, om det er noget, offeret har brug for og kan have gavn af.
Det synes jeg ikke vi skal sidde her i Folketinget og være overformynderiske i forhold til.
I SF kan vi fuldt ud støtte tanken om en kommission, som skal kigge på erstatningerne.
Det er tydeligt, at der er nogle forskelle i erstatningsniveauet, og det vil være fornuftigt, at vi får set på det.
Vi har også i SF rejst den problemstilling, at vi har kendskab til sager, hvor ofrene faktisk ikke har fået erstatning, fordi den mistænkte gerningsmand er blevet frifundet i en retssag.
Det betyder, at de ofre, som rent faktisk vælger at føre de her retssager, står dårligere i forhold til dem, hvor gerningsmanden er ukendt og ikke fundet.
Det synes vi er meget, meget urimeligt, og det er i hvert fald en problemstilling, som vi gerne vil have kigget nærmere på.
I forhold til anmeldelsen synes jeg, at den skal være tidsubegrænset.
Så rejser det nogle problemstillinger: Skal man kunne komme efter 15 eller 20 år og få en erstatning?
Det vil i hvert fald være betænkeligt, og det vil skabe nogle problemer, er jeg overbevist om, men jeg synes på den anden side også, at en 24-timers-anmeldelsesfrist ikke er meget til det offer, som er fuldstændig chokeret, forvirret og efterladt.
Det er ganske enkelt for lidt, og det må vi kunne åbne op for.
Med de ord vil jeg sige, at vi har mange positive tanker tilovers for Socialdemokraternes forslag.
Vi ser frem til, at justitsministerens udvalg kommer med nogle konkrete løsningsforslag på området her.
Vi ville dog være glade for, tror jeg, hvis Dansk Folkeparti i fællesskab med Socialdemokraterne og SF havde fundet nogle løsninger, som vi kunne sætte i værk med det samme.
Men jeg må konstatere, at det er der ikke flertal for her i dag, så vi afventer ministerens udvalg.